મને એવું કેમ લાગે છે કે કાલે હું અહીં નથી જ એવી એ લોકોને ખબર હતી એટલે જ ગોઠવાયું છે આ બધું? કદાચ મારા આ ડાઘા… મેં આંખ મીંચીને કપાળ પરથી ખીલ કાઢી નાખ્યો. પીળાશ પડતું સફેદ પાણી નીકળ્યું અને પછી લોહીનો આછો લાલ ટશિયો. મેં કાચમાં જોયું, પછી મોબાઈલ ચેક કર્યો ને ઝનૂનથી કપાળ લૂછી નાખ્યું. મારી અંદરથી બહાર આવવા જાણે કે બધું ધક્કે ચડ્યું. એવું લાગ્યું કે સામે કાચમાં, બિલ્ડીંગની દીવાલોમાં, ખુરશી પર સૂકાતા મારા ટુવાલમાં, મેકઅપ બૉકસમાં અને કપડાં બોળેલી ડોલમાં ડાઘા પડે છે, પોપડીઓ બને છે, ખરે છે, પીળાશ પડતું સફેદ પાણી ઊભરાવવા લાગ્યું અને લોહીના ટશિયા ફૂટવા માંડ્યા. મેં બે પગ વચ્ચે બંને હાથે મોં ઢાંકી દીધું અને લાઈટ બંધ થઈ ગઈ !